OpenLLM-France/wikimedia huggingface dataset:
# Afanassievski Postik

Afanassievski Postik - Афанасьевский Постик (rus) - és un khútor del krai de Krasnodar, a Rússia. Es troba a la vora esquerra del riu Sosnovka, a 37 km al nord de Tuapsé i a 69 km al sud de Krasnodar.
Pertany al municipi de Xaumian.

## Història

El khútor té el seu origen en un post de vigilància. El seu nom deriva de l'uriàdnik (suboficial de les hosts cosaques) al comandament del post. Era un lloc de pernocta per als pelegrins que de Krasnodar es dirigien al monestir de Novi Afon per la vall del riu Psékups. El 22 de gener del 1923 passà a dependre administrativament de la regió de Goriatxi Kliutx fins al 10 de març del 1925, quan fou inclòs en el selsoviet de Sadovski. A partir del 22 d'agost del 1953 passà a formar part del raion de Tuapsé.
# After Eight

After Eight (traduïble al català com Després de les vuit) és una xocolatina produïda per Nestlé, que consisteix en crema de menta coberta per una capa quadrada de xocolata negra, que forma una làmina.

## Història

El producte de què parlem sorgeix el 1962, quan comença a ser elaborat per la marca britànica Rowntree. Aquest dolç estava pensat per a ser consumit després de sopar, per la qual cosa va prendre el nom de After Eight (després de les vuit). Al principi només es van elaborar les xocolatines quadrades, que es produïen a la fàbrica de Castleford (West Yorkshire), i més tard va començar a vendre's en altres mercats com l'europeu i el nord-americà.
L'any 1988, Nestlé es va convertir en el fabricant del producte després de comprar l'empresa Rowntree i totes les seves marques. Amb la nova propietària, el producte es va ampliar a bombons, i edicions especials com xocolata amb llet o xocolata amb taronja. Des del 2007 Nestlé utilitza greix de llet en la seva producció.

## Enllaços externs

* Pàgina web de After Eight
# Agitar antes de usar

Agitar antes de usar és el nom del quart àlbum que tragueren al mercat els Hombres G. El llançament es produí l'any 1988.

## Llista de cançons

* Tengo una chica
* No aguanto a tu prima
* Nassau
* Si no te tengo a ti
* Viernes
* Suéltate el pelo
* Sera esta noche
* He recuperado mi cabello
* La madre de Ana
* Viernes (instrumental)
# Agustín Jiménez Pérez

Agustín Jiménez Pérez (Pulpí, província d'Almeria, 6 de gener de 1951) és un polític valencià d'origen andalús, diputat al Congrés dels Diputats en la VIII legislatura
Establit a Alacant, estudià filosofia i lletres i treballà com a catedràtic de grec a un institut d'ensenyament secundari. Membre de primera hora del PSPV-PSOE cap del partit a la comarca de l'Alacantí, fou director territorial de cultura i educació de 1984 a 1994 i diputat a les eleccions generals espanyoles de 2004 per la província d'Alacant.

## Enllaços externs

* Fitxa al Congrés dels Diputats
# Ahal (província)

La província d'Ahal (turcman: Ahal welaýaty, rus: Ахал велаяты) és una de les províncies (Welayatlar) del Turkmenistan. Està localitzada al sud del país, fent frontera amb l'Iran i l'Afganistan. La seva capital és Annau. Té una població de 722.800 habitants i ocupa una superfície de 95.006 km².
# Ahigal

Ahigal és un municipi a la província de Càceres, a la comunitat autònoma d'Extremadura (Espanya). Limita amb Palomero, Cerezo, Santibáñez el Bajo, Valdeobispo, Guijo de Granadilla i Oliva de Plasencia.
Evolució demogràfica :
| 2001 | 2002 | 2003 | 2004 | 2005 | 2006 |
| 1528 | 1479 | 1636 | 1605 | 1580 | 1559 |
# Ahmadi ben Khird Tadj al-Din

Ahmadi ibn Khird Tadj-ad-Din o Ahmedi (vers 1335- Amasya 1413) fou el poeta otomà més gran del segle xiv.
Protegit per l'emir de Germiyan, Sulayman Shah (1367-1386) i després pel gendre d'aquest l'otomà Baiazet I i el seu fill Sulayman Celebi. Es va oposar a Mehmet I que tenia el suport de la població a Brusa. Va fer l'elogi fúnebre de Sulayman Celebi (1411) però després va fer poemes dedicats a Ahmet I.
Va escriure a més del seu diwan, i entre d'altres:
* Iskander name
* Djemshid we-Khurshid
* Tarwih et-arwah
# Ahmadu Seku

Ahmadu Seku o Ahmad al-Shaykh (mort el 1898) fou un dirigent tuculor, fill d'Al-Hadjdj Umar el conqueridor de la regió sudanesa occidental.
Quan Hadjdj Umar Tal va marxar en expedició a Masina (on va morir) va deixar al seu fill com a regent dels seus estats (el regne bambara de Ségou) amb títol de khalifa (lloctinent) de la tariqa tidjaniyya. Mort Umar el 1864 van esclatar revoltes de diverses tribus. Els seus germans Habib, governador de Dingiray, i Mukhtar governador de Joniakari, actuaren com a virtualment independents. El seu cosí Al-Tidjani, governador de Masina, va esdevenir de fet independent (1864-1887). Un esclau del seu pare, Mustafa, es va fer independent a Nyoro però el 1873 fou derrotat i nomenat governador Muntaka, germà d'Ahmadu.
Ahmadu va lluitar també contra els bambara que no estaven del tots sotmesos. Habib es va revoltar el 1868 i Ahmadu hi va haver de lluitar un temps. El 1874 va agafar el títol d'amir al-muminin. A partir del 1878 van començar a penetrar els francesos. La rivalitat entre Ahmadu i Samori va permetre als francesos fàcils victòries. Adjibu, germà d'Ahmadu que havia estat nomenat governador a Dingiray, va fer aliança amb els francesos.
El 1884, amenaçat al cor del regne pels bambara i els seus oficials tokolor, es va establir a Nyoro, d'on va eliminar el seu germà Muntaka. Els francesos dirigits pel coronel Archinard van entrar a Ségou el 6 d'abril de 1890. L'1 de gener de 1891 Archinard va ocupar Nyoro d'on Ahmadu va fugir; es va dirigir a Bandjagara on fou finalment derrotat el 26 d'abril de 1893. Ahmadu va poder escapar cap al Sultanat de Sokoto on va morir el 1898.
# Ahmed Ouattara

Ahmed Ouattara (Abidjan, 15 de desembre de 1969) és un exfutbolista ivorià, que ocupava la posició de davanter.

## Trajectòria

Va començar a destacar a l'Africa Sports d'Abidjan, d'on fa el salt a Europa al FC Sion suís. Després d'uns anys a Suïssa i Portugal, recala al CF Extremadura, de la primera divisió espanyola. El 2001 retorna a l'Africa Sports, on es retira a l'any següent.

### Equips

* 88/94 Africa Sports
* 94/95 FC Sion
* 95/97 Sporting de Lisboa
* 97/98 FC Sion
* 1998 FC Basel
* 98/00 CF Extremadura
* 2000 Salgueiros
* 01/02 Africa Sports
# Ahmet Ertegün

Ahmet Ertegün (Istanbul, 31 de juliol de 1923 - 14 de desembre de 2006). Músic i empresari estatunidenc d'origen turc, fundador de la companyia discogràfica Atlantic Records.

## Biografia

Fill d'un diplomàtic turc als Estats Units, quan va crear la discogràfica Atlantic Records el 1947 va obrir un espai a la producció de música afroamericana, especialment el soul i el jazz, que es trobaven marginats de les grans línies comercials. La seva decisió d'entrar en el món de la producció va néixer arran d'assistir a diferents concerts de Louis Armstrong i Duke Ellington a Washington D.C..
Entre els artistes que van acollir aquesta oportunitat de donar-se a conèixer i que Ertegün va impulsar es troben, entre d'altres, Ray Charles, Aretha Franklin, Otis Redding, Wilson Pickett, Charles Mingus, John Coltrane i Ornette Coleman.
Algunes altres figures de la música pop i rock nord-americana que Ertegün va promoure sota el seu segell van ser Led Zeppelin, Phil Collins, Nash & Young i fins i tot al grup suec ABBA. La discogràfica fou absorbida el 1984 per Warner Music.
Ertegün va morir com a conseqüència d'una caiguda mentre escoltava un concert dels Rolling Stones (un del grups que havia produït) a Nova York mes i mig abans. Resta a Istanbul, la ciutat que ho ve néixer.
# Canal d'Alzina

La Canal d'Alzina, és una canal del terme municipal de Conca de Dalt, al Pallars Jussà, a l'antic terme d'Hortoneda de la Conca, en territori de l'antic territori de Perauba.
Està situada al nord-est del Montpedrós, al nord del Roc de Sant Cristòfol i del Feixanc de Montpedrós.
# Equació de dimensions

Les equacions de dimensions s'utilitzen per descriure la relació entre les dimensions d'una magnitud física X, i les dimensions fonamentals, per exemple, massa (M), longitud (L) i temps (T). Són expressions de la forma $[X]=M^{a}L^{b}T^{c}$, on a, b i c són nombres enters. Cal aclarir que el símbol de les dimensions no coincideix totalment amb el de les magnituds.

## Exemple

Una superfície té per equació de dimensions $[S]=L^{2}$, un volum és $[V]=L^{3}$ i una densitat és $[\rho ]=M/V=m/L^{3}$
Tota equació o fórmula que relacioni magnituds, ha de ser dimensionalment homogènia: les dimensions dels dos membres de la igualtat han de ser les mateixes.

## Exemple

La velocitat de caiguda lliure d'un cos des d'una altura h és $v={\sqrt {2gh}}$. És necessari saber si l'equació és dimensionalment homogènia.
Si calculem l'equació de dimensions dels dos membres per separat, veurem que es compleix la igualtat:
$[v]=LT^{-1}$
$[{\sqrt {2gh}}]={\sqrt {LT^{-2}L}}={\sqrt {L^{2}T^{-2}}}=LT^{-1}$
El fet que les fórmules hagin de ser dimensionalment homogènies permet, en certes ocasions, determinar quina és la seva forma matemàtica. És el que s'anomena anàlisi dimensional. Es mostra un exemple, però n'hi ha molts altres.

## Exemple

El pèndol simple té un període que depèn únicament de la longitud de la corda i de l'acceleració de la gravetat.
Es pot expressar aquesta dependència com $t=f(l,g)=kl^{a}g^{b}$, on k és una constant adimensional. L'equació ha de ser homogènia:
$[t]=T=L^{0}T^{1}$
$[L^{a}g^{b}]=l^{a}(LT^{-2})^{b}=L^{a}L^{b}T^{-2b}=L^{a+b}T^{-2b}$
Igualant exponents, $a+b=0$ i $-2b=1$, que dona $a={\frac {1}{2}}$ i $b={\frac {-1}{2}}$
La fórmula és $t=k{\sqrt {\frac {l}{g}}}$
Les magnituds que apareixen com arguments de funcions transcendents (exponencials, trigonomètriques, etc.) han de formar combinacions adimensionals.

## Exemple

El corrent de descàrrega I a través d'una resistència R i d'un condensador de capacitat C carregat amb una diferència de potencial V constant, ve donada, en funció del temps t per
$I(t)={\frac {V}{R}}exp({\frac {-t}{RC}})$.Com que ${\frac {t}{RC}}$ no ha de tenir dimensions, $[RC]=T$
# María Vicenta Crespo Domínguez

Vicenta Crespo Domínguez (Beniarrés, 14 d'abril de 1958) és una política socialista valenciana, diputada a les Corts Valencianes en la VII i VIII legislatures.
Llicenciada en filologia hispànica, ha treballat com a professora d'institut d'ensenyament mitjà. Militant del PSPV-PSOE, de 1991 a 2003 fou alcaldessa de Beniarrés, regidora de l'ajuntament de Fageca de 2003 a 2007 i presidenta de la Mancomunitat Xarpolar de 2001 a 2007. Ha estat escollida diputada per la província d'Alacant a les eleccions a les Corts Valencianes de 2007 i 2011. De 2011 a 2015 fou secretària de la Comissió de Control de l'Actuació de la RTVV i Societats que en depenen.

## Enllaços externs

* Fitxa de les Corts Valencianes Arxivat 2015-09-23 a Wayback Machine.
# Senta Liurada (Òlt i Garona)

Santa Liurada (en francès Sainte-Livrade-sur-Lot) és un municipi francès situat al departament d'Òlt i Garona i a la regió de la Nova Aquitània.

## Demografia

Evolució de la població Ehess i INSEE :
| 1793 | 1800 | 1806 | 1821 | 1831 | 1836 | 1841 | 1846 | 1851 |
| 2 627 | 2 566 | 2 750 | 2 875 | 3 143 | 3 087 | 3 209 | 3 111 | 2 993 |
| 1856 | 1861 | 1866 | 1872 | 1876 | 1881 | 1886 | 1891 | 1896 |
| 3 058 | 3 018 | 2 902 | 2 864 | 2 818 | 2 749 | 2 762 | 2 644 | 2 565 |
| 1901 | 1906 | 1911 | 1921 | 1926 | 1931 | 1936 | 1946 | 1954 |
| 2 612 | 2 671 | 2 680 | 2 449 | 2 598 | 2 780 | 2 892 | 3 474 | 3 624 |
| 1962 | 1968 | 1975 | 1982 | 1990 | 1999 | 2006 | 2011 | 2016 |
| 5 289 | 5 926 | 5 787 | 5 785 | 5 938 | 5 865 | - | - | - |
| 2019 | - | - | - | - | - | - | - | - |

## Administració

Llista d'alcaldes :
| Període | Identitat | Partit |
| 1965-2001 | Charles de Cacqueray | UDF |
| 2001-2008 | Gérard Zuttion | UMP |
| 2008- | Claire Pasut | PS |

## Referències

* ↑ Toponímia occitana
# Cantó d'Aubanha Oest

El cantó d'Aubanha Oest és un cantó francès del departament de les Boques del Roine, situat al districte de Marsella. Té 2 municipis i el cap es Aubanha.

## Municipis

* Aubanha
* La Pena d'Evèuna
Llista dels consellers generals successius :
| Data d'elecció | Identitat | Partit |
| 1964-1976 | Edmond Garcin | PCF |
| 1976-1988 | Jean Tardito | PCF |
| 1988- | Daniel Fontaine | PCF |
| les dades anteriors no són pas conegudes ||||
# BV-1435

La BV-1435 és una carretera antigament anomenada provincial, actualment gestionada per la Generalitat de Catalunya. La B correspon a la demarcació de Barcelona i la V a l'antiga categoria de veïnal. Discorre pels termes municipals de Lliçà de Munt, Santa Eulàlia de Ronçana i Bigues i Riells del Fai.

## Terme municipal de Lliçà de Munt

Té l'origen al nord del poble de Lliçà de Munt, a prop del límit amb Santa Eulàlia de Ronçana, en un punt rodó al voltant del qual ha crescut la Cruïlla, un petit centre comercial amb benzinera, diversos restaurants i una àrea comercial. En aquest punt rodó es troben la carretera C-1415b, de Caldes de Montbui a Granollers, que hi passa d'oest a est, la BV-1602, que procedeix de Lliçà de Vall i Parets del Vallès, i la BV-1435.
Des d'aquest lloc, arrenca cap al nord deixant a llevant la masia de Can Codina i travessant la urbanització de la Pineda Feu, al nord de la qual travessa el torrent de la Vall i entra en el terme municipal de Santa Eulàlia de Ronçana.

## Terme municipal de Santa Eulàlia de Ronçana

Entra en aquest terme deixant a llevant Can Sabater, i tot seguit comença a trobar la zona urbana moderna de Santa Eulàlia de Ronçana. Deixa a ponent les masies de la Bastida Vella, Can Falga i Can Bonet i a llevant la de la Bastida Nova, i tot seguit deixa a llevant les urbanitzacions i zones industrials de la Serra Granada i el Rieral, la qual travessa pel mig.
Tot seguit discorre entre Can Brustenga (ponent) i la Verneda, la Torreta (llevant) i la Casa Vella, fins que travessa el torrent de l'Areny. Passa a llevant de les masies de l'Areny i Can Tries i a ponent de la de Can Barbany, i passa a llevant del poble vell de Santa Eulàlia de Ronçana, la Sagrera.
Fa un doble revolt, deixant al nord la masia de Can Baró i a llevant la de Can Feu, i passa a llevant de la urbanització de Can Feu, on abandona la zona urbana de Santa Eulàlia de Ronçana.
# Añavieja

Añavieja és una localitat que pertany al municipi de Castilruiz, a la província de Sòria, concretament a la Comarca del Moncayo. Al cens de 2006 tenia 96 habitants. És una localitat important per la producció de patates xips i altres aperitius.
# Roberto García Blanes

Roberto García Blanes (Rubí, 19 d'abril de 1940 - Alacant, 3 de febrer de 2015) fou un polític valencià d'origen català, alcalde d'Elda i diputat a les Corts Valencianes en la IV Legislatura.

## Biografia

En 1945 es va instal·lar a Elda amb la seva família i treballà com a administrador i gestor d'empreses del calçat. En 1976 va ingressar al PSPV-PSOE i en fou cap de l'executiva local el 1977 i de l'Alt Vinalopó. A les eleccions municipals espanyoles de 1979 fou escollit alcalde d'Elda, càrrec que va revalidar a les eleccions de 1983, 1987 i 1991. Fou elegit diputat a les eleccions a les Corts Valencianes de 1995, on fou vocal de la Comissió Especial d'estudi sobre la situació de la Sequera a la Comunitat Valenciana. El gener de 2000 va ser contractat com a responsable del Departament de Certàmens Internacionals per la Institució Firal d'Alacant.
Va morir a Alacant el 3 de febrer de 2015 als 74 anys, després d'una llarga malaltia.

## Referències

* 1 2 Fallece Roberto García Blanes, el primer alcalde socialista de la democracia en Elda.
* ↑ Fallece Roberto García Blanes.
* ↑ «Fitxa de les Corts Valencianes». Arxivat de l'original el 2015-09-23. [Consulta: 30 juny 2015].
# Brave (Indomable)

Brave (Indomable) (títol original en anglès: Brave) és una pel·lícula estatunidenca d'animació en 3D generada per ordinador de 2012, produïda per Pixar Animation Studios i distribuïda per Walt Disney Pictures. Es va estrenar el 10 de juny al Festival Internacional de Cinema de Seattle, mentre que la versió en català va arribar als cinemes el 10 d'agost del mateix any. La cinta va guanyar l'Oscar, el Globus d'Or i el BAFTA a la millor pel·lícula d'animació.
Anunciada l'abril de 2008 com The Bear and the Bow, Brave és la primera cinta de Pixar que recorre a una protagonista femenina i a una història de conte de fades, semblant a l'animació de The Walt Disney Company.

## Argument

Escòcia: Mèrida és una jove hàbil amb l'arc. Malauradament, a causa del seu estatus de noble el seu talent és molt mal vist pel seu clan. Així, Mèrida va a demanar ajuda a una bruixa sàvia i vella per tal de desafiar els vells costums. Pel camí, ella i el seu poble queden maleïts i ha d'intentar desfer l'encanteri abans que sigui massa tard.

## Repartiment

| Personatge | Veu en anglès | Veu en català |
| Merida | Kelly MacDonald | Paula Ribó |
| Petita Merida | Peigi Barker | Belén Barenys |
| Elinor | Emma Thompson | Alba Solá |
| Fergus | Billy Connolly | Domènech Farrell |
| Gordon | John Ratzenberger | Jaume Mallofré |
| Jove Dingwall | Callum O'Neill | Aleix Estadella |
| Jove MacGuffin | Kevin McKidd | Ramon Canals |
| Jove Macintosh | Steven Cree | Álex Messeguer |
| La Bruixa | Julie Walters | Marta Padován |
| Senyor Dingwall | Robbie Coltrane | Jordi Royo |
| Senyor MacGuffin | Kevin McKidd | Ramon Canals |
| Senyor Macintosh | Craig Ferguson | Eduard Doncos |
| Martin | Patrick Doyle | Jaume Costa |
| Maudie | Eilidh Fraser | Roser Aldabó |
| El Corb | Steve Purcell | Miquel Roldán |

## Premis

* Oscar a la millor pel·lícula d'animació
* Globus d'Or a la millor pel·lícula d'animació
* BAFTA a la millor pel·lícula d'animació

## Referències

* ↑ «Títol en català a Ésadir». Arxivat de l'original el 2013-10-19. [Consulta: 8 juliol 2012].
* ↑ «Demà divendres s'estrena en català 'Brave'» (en anglès). [Consulta: 14 agost 2022].
* 1 2 Boardman, Madeline. «Best Animated Film: 'Brave' Wins At 2013 Academy Awards». huffingtonpost.com, 24-02-2013. [Consulta: 6 octubre 2013].
* 1 2 Globe, Golden. «Golden Globes 2013: full list of nominations». guardian.co.uk, 13-12-2012. [Consulta: 3 gener 2013].
* 1 2 Bahr, Lindsey. «BAFTA winners announced, 'Argo' picks up Best Film and Director awards». Entertainment Weekly, 10-02-2013. [Consulta: 14 abril 2013].
* ↑ Nichols, Michelle «Disney previews 10 new animated movies, most 3-D». Reuters, 08-04-2008 [Consulta: 10 agost 2012]. «Còpia arxivada». Arxivat de l'original el 2013-05-16. [Consulta: 12 agost 2012].
* ↑ Fitxa de doblatge al català
Viccionari
# Red (pel·lícula de 2022)

Red (títol original en anglès Turning Red) és una pel·lícula estatunidenca de comèdia fantàstica sobre el pas a la majoria d'edat. Animada per ordinador, està produïda per Walt Disney Pictures i Pixar Animation Studios i serà distribuïda per Walt Disney Studios Motion Pictures a Disney+. Està dirigida per Domee Shi (en el seu debut com a directora) a partir d'un guió de Shi i Julia Cho. La pel·lícula en anglès està formada per les veus de Rosalie Chiang, Sandra Oh, Ava Morse, Maitreyi Ramakrishnan, Hyein Park, Orion Lee, Wai Ching Ho i James Hong. És la primera pel·lícula de Pixar dirigida exclusivament per una dona. Està doblada al català amb la traducció i adaptació de Lluís Comes, que va quedar finalista en la categoria de millor traducció i adaptació per a doblatge de llargmetratge dels XI premis ATRAE.
Red està previst que s'estreni a Disney+ l'11 de març de 2022 als països on el servei està disponible. S'estrenarà als cinemes a països sense el servei de vídeos a la carta. La pel·lícula estava pensada per a estrenar-se en cinemes a tot el món, però una nova onada de la pandèmia de COVID-19 a causa de la ràpida propagació de la variant Òmicron va provocar-ne el canvi.

## Argument

Ambientada a Toronto entre el 2002 i el 2003, la pel·lícula se centra en la Meilin "Mei" Lee, una xinesa canadenca de 13 anys que està dividida entre seguir sent una filla obedient o submergir-se en el caos de l'adolescència. Sempre que s'emociona o s'estressa massa, es converteix en un panda vermell gegant.

## Doblatge

| Personatge | Veu en anglès (original) | Veu en català |
| Meilin "Mei" Lee | Rosalie Chiang | Laia Vidal |
| Ming Lee | Sandra Oh | Maribel Pomar |
| Miriam Wexler | Ava Morse | Aina Lluch |
| Abby Park | Hyein Park | Nerea Alfonso |
| Priya Dewan | Maitreyi Ramakrishnan | Melania Pérez |
| Àvia Wu | Wai Ching Ho | Fina Rius |
| Tyler Nguyen-Baker | Tristan Allerick | Jaume Ibars |

## Referències

* ↑ «Red». Cinema en Català. [Consulta: 18 febrer 2022].
* ↑ «Finalistas | Premios ATRAE» (en atrae), 06-10-2023. [Consulta: 7 octubre 2023].
* ↑ D'Alessandro, Anthony. «Pixar's 'Turning Red' Skips Theaters & Heads To Disney+», 07-01-2022. Arxivat de l'original el 8 gener 2022. [Consulta: 7 gener 2022].
* ↑ O'Brien, Cormac «Pixar's Next Animated Film Is Stuffed Full Of Early 2000s Canadian Nostalgia (VIDEO)». Narcity, 13-07-2021 [Consulta: 13 juliol 2021].
* ↑ «Fitxa de doblatge Red (2022)». [Consulta: 26 setembre 2022].

## Enllaços externs

* Red - Lloc web oficial
* Red - Tràiler en català
# Tolima

Tolima és un departament de Colòmbia. Fou creat el 1861, i anteriorment formava part del Departament de Cundinamarca.

## Municipis

* Alpujarra
* Alvarado
* Ambalema
* Anzoátegui
* Armero (Guayabal)
* Ataco
* Cajamarca
* Carmen Apicala
* Casabianca
* Chaparral
* Coello
* Coyaima
* Cunday
* Dolores
* Espinal
* Falán
* Flandes
* Fresno
* Guamo
* Herveo
* Honda
* Ibagué
* Icononzo
* Lérida
* Líbano
* Mariquita
* Melgar
* Murillo
* Natagaima
* Ortega
* Piedras
* Planadas
* Prado
* Purificación
* Rioblanco
* Roncesvalles
* Rovira
* Saldana
* San Antonio
* San Luis
* Santa Isabel
* Suárez
* Valle de San Juan
* Venadillo
* Villahermosa
* Villarrica

## Enllaços externs

* Cibertol
* Deportes Tolima Arxivat 2014-12-17 a Wayback Machine.
* Governació de Tolima
# Valle del Cauca

Valle del Cauca és un departament de Colòmbia. La capital és Cali. Hi ha quaranta-dos municipis:
* Alcalá (Valle del Cauca)
* Andalucía
* Ansermanuevo
* Argelia
* Bolívar (Valle del Cauca)
* Buenaventura
* Buga
* Bugalagrande
* Caicedonia
* Cali
* Candelaria
* Cartago
* Dagua
* Darién (Calima)
* El Aguila
* El Cairo
* El Cerrito
* El Dovio
* Florida
* Ginebra
* Guacari
* Jamundí
* La Cumbre
* La Unión
* La Victoria
* Obando
* Palmira
* Pradera (Valle del Cauca)
* Restrepo
* Riofrio
* Roldanillo
* San Pedro (Valle del Cauca)
* Sevilla
* Toro
* Trujillo
* Tuluá
* Ulloa
* Versalles
* Vijes
* Yotoco
* Yumbo
* Zarzal

## Enllaços externs

* Governació del Valle del Cauca Arxivat 2004-11-26 a Wayback Machine.
# Llinatge Besora

Llinatge Besora. Llinatge nobiliari de l'alta Edat Mitjana sorgit d'una branca del Vescomtat de Barcelona, que foren per al comtat de Besalú castlans i senyors del Castell de Besora, de Torelló, de Manlleu i d'Orís, del qual deriven els llinatges Santmartí i Orís.
El primer senyor de Besora- conegut és Ermemir de Besora, primer senyor de Besora i casat amb Ingilberga, amb qui va tenir com a fills Oliba de Besora, bisbe d'Elna (1009-1013), Gombau de Besora, segon senyor de Besora, i Ingilberga de Besora, darrera abadessa benedictína del monestir de Sant Joan de les Abadesses. En morir Gombau de Besora la herència va passar a Gombau II de Besora, fill de Mir Geribert d'Olèrdola i Guisla de Besora, filla de Gombau I. La línia s'extingí al segle XIV, i l’herència recaigué en els Descatllar, que foren creats marquesos de Besora.

## Referències

* 1 2 «Besora». GEC. [Consulta: 21 octubre 2023].
* ↑ Fluvià i Escorsa, Armand de. "Nobiliari General Català. Vol. I: Llinatges comtals i vescomtals", Institució Catalana de Genealogia i Heràldica, Barcelona 2017, p. 114 i 116.
* ↑ «Catalan Nobility» (en anglès), 2015. [Consulta: 6 febrer 2015].